**Declan Benedikt McKenna** (født 24. desember 1998) er en britisk sanger, låtskriver og musiker. Han fikk først anerkjennelse etter å ha vunnet Glastonbury Festivals *Emerging Talent*-konkurranse i 2015. McKenna ga selv ut sangen «Brazil», en protestsang som kritiserer FIFA og VM i fotball 2014 arrangert i Brasil, som hans debutsingel i desember 2014. Sangen nådde nummer én på *Sirius XM Radios* «Alt 18 Countdown» 23. januar 2016 og beholdt førsteplassen i tre uker. Sangen nådde nummer 16 på amerikanske *Billboards* «Alternative Songs»-liste. Han ga ut sitt debutalbum, *What Do You Think About the Car?,* 21. juli 2017. McKenna slipper sitt andre studioalbum, *Zeros*, i august 2020.

Biografi
--------

### Tidlig liv og gjennombruddet med «Brazil» (1998–2015)

McKenna ble født i Enfield i Stor-London 24. desember 1998, og vokste opp i Cheshunt, Hertfordshire, der han gikk på St Mary's Church of England High School. Han begynte å ta sine avsluttende eksamener i løpet av sommeren 2015. Han studerte senere engelsk litteratur, filosofi, etikk og sosiologi, men sluttet etter noen måneder fordi hans musikalske karriere begynte å oppta for mye av hans tid.

I april 2015 deltok McKenna på Glastonbury Festivals *Emerging Talent*-konkurranse hvor han tok førsteplass. For dette ble han tildelt en pengepremie på £5 000 og konserttid på festivalens William's Green-scene. *NME* kalte ham «en av de mest ettertraktede nye aktørene» i Storbritannia, og kort tid etter inngikk McKenna en impresariokontrakt med Q-Prime. Blant mer enn 40 plateselskap som ønsket å signere ham valgte McKenna Columbia Records.

McKenna skrev et stort antall demosanger før han slapp sin første debutsingel. Han beskrev musikken som «ikke bra!» og fortalte en journalist at han prøvde å imitere Sufjan Stevens. Han publiserte rundt to album verdt med materiale på hjemmesiden sin, men tok det ned i august 2015.

I august 2015 ga McKenna selv ut sin første singel, «Brazil». Den ble først utgitt gjennom hans egen YouTube-kanal 2. desember 2014. Sangen kritiserer FIFA, det styrende organ for foreningsfotball, for å ha tildelt av VM i fotball til Brasil i 2014 uten å ta hensyn til den omfattende og store fattigdomen som påvirker befolkningen. McKenna fortalte senere til *DIY* at han skrev sangen fordi «det er politikk og det jeg ser i nyhetene, og det er bare generelle ting jeg mener mye om, ting som skjer i livet mitt.» «Brazil» har gitt McKenna mye oppmerksomhet, ettersom mange idrettskommentatorer satte sangen i sammenheng med den nye korrupsjonsskandalen i FIFA. Ironisk nok dukket McKennas singel «Isombard» opp på soundtracket til fotball-TV-spillet *FIFA 17* i 2016. Senere på året ble han intervjuet av Sky News for å diskutere sitt syn på fotballs forhold til fattigdom. «Brazil» nådde nummer én på «Alt 18 Countdown» 23. januar 2016 på *Alt Nations* radiostasjon for alternativ rock, og ble gjentatt som nummer én en uke senere, den 30. januar.

### Første EP-er og *What Do You Think About the Car?*  (2015–2018)

Declan McKenna tilbrakte de siste månedene av 2015 med å spille på et bredt utvalg av britiske og irske musikkfestivaler og konserter på scener over hele London. Han spilte på Somersault Festival i North Devon i England i juli, Boston Big Gig Festival i Boston i Lincolnshire i juli, The Electric Picnic music festival i Stradbally i Laois i Irland i september og The Mirrors music festival i London i oktober.

I november 2015, etter suksessen med «Brazil» og hans konserter i London, ga McKenna ut sin andre singel, «Paracetamol». Den fem-og-et-halvt minutter lange sangen diskuterer hvordan transkjønnede tenåringer blir uriktig fremstilt i media. I et intervju med *Sound of Boston* forklarer McKenna at «ideen om å bruke paracetamol var en måte å sammenligne troen på at noen kan bli kurert fra hvem de er, via terapi, til en hverdagslig smertestillende.» Matt Wilkinson fra *NME* kalte «Paracetamol» McKennas andre nykommerhit. Selv om den sannsynlig vis ikke ville få radiotid eller toppe listene, hevdet Wilkinson, viste sangen at McKenna ikke bare var en annen «britisk indietrubadur, litt ‘oikish’ og med et hendig talent for ‘mainstream’ musikk», men snarere en solid og dyktig låtskriver som kan levere «forslått og sårbar» vokal. Jon Lyons fra musikknettstedet *ThisNewBand.com* sa at sangen viser en modenhet som klart indikerer at McKenna ikke bare var «en ungdomsdrøm eller et ‘one hit wonder’.» *Billboard* sa tidlig i 2016 at McKenna gjorde inntog i Amerika med «Brazil», som havnet på *Billboards* «Alternative Songs»-liste som nummer 32 i uke 8, og som steg til nummer 26 den 5. mars 2016.

McKenna holdt seg stort sett under radaren gjennom mye av 2016 og skrev sanger til sitt debutalbum, men ga også ut «Bethlehem» og sin fjerde singel, «Isombard», som behandlet høyrerettet media, dette året. Han spilte på flere musikkfestivaler i England: NME Awards i februar, festivalene Live at Leeds, Great Escape Festival i Brighton and Hove i East Sussex i mai, Standon Calling i slutten av juli i Standon i Hertfordshire og The Field Day music festival i London i juni 2016. Han gjorde sin Nord-Amerikanske debut på Jannus Live i St. Petersburg i Florida 11. mars 2016, og han spilte tre sett på South by Southwest den 15. mars 2016. I oktober 2016 ble det bekreftet at han skulle spille på den 31. utgaven av Eurosonic Noorderslag i Groningen i Nederland.

McKenna dukket opp på *BBC Musics* «Sound of 2017»-liste ved utgangen av 2016, etter å ha gitt ut de to EP-ene *Stains* og *Liar* dette året. EP-ene hadde lignende sporlister, med «Brazil» og «Paracetamol» på begge. McKenna ønsket å slippe to singler, «The Kids Don't Wanna Come Home» og «Humongous», før han skulle slippe sitt debutalbum med tittelen *What Do You Think About the Car?*. Den engelske musikeren, plateprodusenten og komponisten James Ford, som har produsert album for blant andre Arctic Monkeys, Depeche Mode og Florence and the Machine, produserte også McKennas album. Albumet ble spilt inn i et studio i Kensal Green og ble gitt ut 21. juli 2017 til generelt positive omtaler. Den inneholdt alle seks av McKennas tidligere utgitte singler, samt fem nye låter. Alle sangene på albumet var skrevet av McKenna alene, med unntak av «Listen to Your Friends» som ble skrevet sammen med Rostam Batmanglij.

McKenna spilte på flere festivaler i 2017, inkludert Coachella, Lollapalooza, Glastonbury Festival og Reading and Leeds Festival. I 2017 vant McKenna BBC Music Award for *BBC Introducing Artist of the Year*. Han dukket også opp på Pilton Party 2017 med Bastille. 17. januar 2018 ga McKenna ut musikkvideoen til sangen «Make Me Your Queen».

### *Zeros* (2019 til i dag)

19. august 2019 ga McKenna ut sangen «British Bombs» som kritiserer Storbritannias utenrikspolitikk og «hykleriet til den britiske våpenhandelkonferansen i London». Sangen var et resultat av ønsket om å skrive en låt som direkte kritiserer krig. 18. desember annonserte McKenna via Twitter at hans andre studioalbum var bearbeidet og klar for utgivelse. Han hadde også fotograferingen for albumomslaget samme dag. 29. januar 2020 avslørte McKenna at hans andre album ville få tittelen *Zeros* og bli gitt ut 15. mai 2020, men på grunn av koronaviruspandemien utsatte han albumets utgivelse til 21. august 2020. Han ga også ut sangen «Beautiful Faces» som albumets ledende singel.

Mottagelse
----------

McKenna skriver sine egne låter, men blir på turné støttet av et band som for tiden består av Isabel Torres (gitar), Nathan Cox (tangenter), William Biskop (bass) og Gabrielle Marie King (trommer), selv om han tidligere spilte alle sine egne instrumenter. Når det gjelder utviklingen av hans musikalske stil sier han at han selv ville likt å etterligne David Bowies karriere.

BBC News omtalte «Brazil» som en usedvanlig moden sang for en 16 år gammel låtskriver. Matt Wilkinson på *NME* kalte den «en av de beste sangene» fra 2015, og roste McKenna for den andre singelen, «Paracetamol», også. Jon Lyons fra *ThisNewBand.com* kalte «Brazil» «en fengende sang uten tvil», og bemerket også at det var en skarp kritikk av sport, penger og makt.

Matt Wilkinson kalte McKennas London-konserter overraskende bra, dog «røffe i kantene». I november 2015 uttrykte Jon Lyons at McKennas sanger syntes å indikere en artist som fortsatt eksperimenterte med band og musikkstilarter som påvirket ham. Han følte McKenna fortsatt «søkte etter sin egen lyd rett foran folkemengden. En kunstner blir til, note for note.» Andy Welch, musikkritiker for *Bristol Post*, sa McKenna var «en å holde øye med» som tidlig lovet godt. Grammy-vinnende sanger Adele kommenterte i et intervju at «han er så dyktig. Jeg priser ham for å arbeide så hardt og å gjøre det så bra i en så ung alder.»

Andre Paine i *London Evening Standard* var mindre imponert over McKennas liveshow, og kommenterte at selv om hans prestasjoner «hadde masse energi… lever [han] ikke helt opp til sitt rykte som stemmen til en generasjon», og fortsatte med å kalle McKennas gjennomføring «rotete». Liam Gallagher har også vært kritisk til McKennas musikk, og sa at det bare «ikke [var] noe for meg».

Diskografi
----------

### Studioalbum

| År | Tittel | Detaljer |
| --- | --- | --- |
| 2017 | *What Do You Think About the Car?* | Sluppet 21. juli 2017 gjennom Columbia Records |
| 2020 | *Zeros* | Sluppet 4. september 2020 gjennom Columbia Records |

### Andre album

| År | Tittel | Detaljer |
| --- | --- | --- |
| 2014 | *Tribes* | Sluppet 1. mars 2014 i digitalt format |
| *I've Made It Further Than You (No, Not You)* | Sluppet 12. juli 2014 i digitalt format |

### EP-er

| År | Tittel | Detaljer |
| --- | --- | --- |
| 2016 | *Stains* | Sluppet 4. mars 2016 gjennom Because Music |
| *Liar* | Sluppet 20. mai 2016 gjennom High Quality Popular Music |
| 2019 | *Regurgitated* | Sluppet 13. april 2019 gjennom Columbia Records |

### Singler

| År | Tittel | Album |
| --- | --- | --- |
| 2015 | «Brazil» | *What Do You Think About the Car?* |
| 2016 | «Paracetamol» |
| «Bethlehem» |
| «Isombard» |
| 2017 | «The Kids Don't Wanna Come Home» |
| «Humongous» |
| «Why Do You Feel So Down?» |
| 2018 | «Make Me Your Queen» |
| «Listen to Your Friends» |
| 2019 | «British Bombs» |  |
| «Brew (Regurgitated)» | *Regurgitated*, EP |
| 2020 | «Beautiful Faces» | *Zeros* |
| «The Key to Life on Earth» |
| «Daniel, You're Still a Child» |
| «Be an Astronaut» |
| «Rapture» |

Referanser
----------

1. ↑  McKenna, Declan Benedict. «ASCAP Ace Search». American Society of Composers, Authors and Publishers (ASCAP). Arkivert fra originalen 6. januar 2017. Besøkt 26. november 2016.
2. ↑  «Search Results for England & Wales Births 1837-2006».
3. 1 2 3  Smyth, David (6. januar 2017). «Declan McKenna, interview: The voice of Generation Z». *The Evening Standard*. Besøkt 6. januar 2017.
4. 1 2 3 4 5  Wilkinson, Matt (22. november 2015). «New Music of the Day: Declan McKenna – Paracetamol». *NME*.
5. 1 2 3 4 5  Welch, Andy (12. desember 2015). «Glastonbury Festival competition winner Declan McKenna is one to watch». *Bristol Post*. Arkivert fra originalen 20. desember 2015. Besøkt 8. januar 2016.
6. 1 2 3  «New Talent at Glastonbury». *BBC News*. 23. juni 2015. Besøkt 8. januar 2016.
7. 1 2  Brinsford, Brinsford (17. april 2015). «10 Reasons Why Glastonbury 2015 May Be the Greatest Show on Earth». *Huffington Post*. Besøkt 8. januar 2016.
8. ↑  Britton, Luke Morgan (13. april 2015). «Teenager Declan McKenna wins Glastonbury's Emerging Talent Competition». *NME*. Besøkt 8. januar 2016.
9. 1 2  Milton, Jamie (29. oktober 2015). «The astounding early days of Declan McKenna». *DIY*. Besøkt 8. januar 2016.
10. 1 2  Savage, Mark (13. april 2017). «Declan McKenna: Bringing back the protest song (without being a bore)». *BBC News*. Besøkt 9. oktober 2018.
11. ↑  «Declan McKenna – Brazil». Besøkt 17. august 2017.
12. ↑  Sam, Doric. «Declan McKenna top the Alt 18 with Brazil (1/23/16)». Besøkt 29. januar 2016.
13. ↑  Sam, Doric. «Declan McKenna top the Alt 18 with Brazil (1/30/16)». Besøkt 10. februar 2016.
14. ↑  King, Ruth (23. juli 2015). «Somersault Festival: Saturday line-up». *North Devon Journal*. Arkivert fra originalen 14. august 2015. Besøkt 8. januar 2016.
15. ↑  «Big plans ahead for Big Gig 2017». *Boston Standard*. 30. januar 2016. Arkivert fra originalen 15. februar 2016. Besøkt 10. februar 2016.
16. ↑  Hynes, Robert (31. august 2015). «Electric Picnic 2015: Stage times announced for this weekend's festival». *Irish Mirror*. Besøkt 8. januar 2016.
17. ↑  «Mirrors Festival: TRAAMS share their 'Brief Guide to 2000s Indie Revival Live Favourites That Never Made the Album' playlist». *DIY*. 28. oktober 2015. Besøkt 8. januar 2016.
18. ↑  Bedian, Knar. «Interview: Declan McKenna».
19. 1 2 3  Lyons, Jon. «Meet 16-Year-Old Declan McKenna and His Incredible Song "Brazil"». Arkivert fra originalen 7. januar 2016. Besøkt 8. januar 2016.
20. 1 2  Caulfield, Keith (4. mars 2016). «Tomorrow's Hits: She Is We, Declan McKenna & Colours». *Billboard*. Besøkt 9. mars 2016.
21. ↑  Smith, Thomas (13. juni 2016). «Declan McKenna Interviewed: ‘A Lot Of People Don’t Understand How Intelligent Young People Are’». *NME*. Besøkt 2. januar 2018.
22. ↑  Bargiela, Sarah (1. desember 2015). «NME Awards Shows 2016 revealed». *Entertainment Focus*. Besøkt 8. januar 2016.
23. ↑  «Live at Leeds line-up revealed». *Yorkshire Evening Post*. 28. januar 2016. Arkivert fra originalen 1. februar 2016. Besøkt 10. februar 2016.
24. ↑  Taylor, Sam (2. desember 2015). «Dilly Dally and Tuff Love among first confirmations for The Great Escape». *Upset Magazine*. Arkivert fra originalen 25. januar 2016. Besøkt 8. januar 2016.
25. ↑  «Everything Everything, Suede, Swim Deep to play Standon Calling 2016». *DIY*. 1. mars 2016. Besøkt 9. mars 2016.
26. ↑  «First acts announced for Field Day 2016». *Crack Magazine*. 26. november 2015. Besøkt 8. januar 2016.
27. ↑  Cridlin, Jay (16. februar 2016). «The Struts, Front Bottoms set free concert at Jannus Live in St. Petersburg». *Tampa Bay Tribune*. Arkivert fra originalen 10. mars 2016. Besøkt 9. mars 2016.
28. ↑  Graff, Gary (9. mars 2016). «Naughty by Nature, Jenny Lewis & More Lined Up for Rachael Ray's SXSW Feedback Party: Exclusive». *Billboard*. Besøkt 9. mars 2016.
29. ↑  «First European Artists Confirmed for Eurosonic Noorderslag – Eurosonic Noorderslag». Arkivert fra originalen 26. oktober 2016. Besøkt 26. oktober 2016.
30. ↑  «What Do You Think About the Car? (2017)». iTunes. Besøkt 12. april 2017.
31. ↑  «Lineup». Coachella. Arkivert fra originalen 20. mars 2017. Besøkt 1. april 2017.
32. ↑  «Lollapalooza 2017: Chance the Rapper, Lorde, Arcade Fire top 170-band lineup». *Chicago Tribune*. 22. mars 2017. Besøkt 1. april 2017.
33. ↑  «Declan McKenna and Alt J on living up to the Glastonbury 'wow-factor'». BBC. Besøkt 1. april 2017.
34. ↑  «Line Up Poster». Reading and Leeds Festival. Arkivert fra originalen 13. april 2017. Besøkt 7. april 2017.
35. ↑  «BBC Music Awards 2017 announce Declan McKenna as BBC Music Introducing Artist Of The Year». *BBC*. 6. desember 2017. Besøkt 2. januar 2018.
36. ↑  «Glastonbury Festival - Pilton Party 2017 in photos».
37. ↑  Aubrey, Elizabeth. «Exclusive – Declan McKenna opens up about his politically charged new single 'British Bombs'». Besøkt 19. desember 2019.
38. ↑  «Declan McKenna announces new album 'Zeroes'». Besøkt 30. januar 2020.
39. ↑  «Declan McKenna Live @ The Future is Here - Extinction Rebellion in London (October 7th)». YouTube. Besøkt 11. mai 2020.
40. ↑  Paine, Andre. «Declan McKenna, tour review: Not quite the voice of a generation». Arkivert fra originalen 25. juni 2017. Besøkt 23. juni 2017.
41. ↑   *Liam Gallagher's Weekly Music Corner Ep. 3 (HBO)*, 11. oktober 2017, besøkt 10. april 2018

Eksterne lenker
---------------

* (en) Offisielt nettsted Rediger på Wikidata

* (en) Declan McKenna – kategori av bilder, video eller lyd på Commons Rediger på Wikidata
* (en) Declan McKenna på Internet Movie Database Rediger på Wikidata

* (en) Declan McKenna hos The Movie Database Rediger på Wikidata
* (en) Declan McKenna på Apple Music Rediger på Wikidata

* (en) Declan McKenna på Discogs Rediger på Wikidata

* (en) Declan McKenna på MusicBrainz Rediger på Wikidata

* (en) Declan McKenna på SoundCloud Rediger på Wikidata

* (en) Declan McKenna på Spotify Rediger på Wikidata

* (en) Declan McKenna på Songkick Rediger på Wikidata

* (en) Declan McKenna på Last.fm Rediger på Wikidata

* (en) Declan McKenna på Genius — sangtekster Rediger på Wikidata

* (en) Declan McKenna på AllMusic Rediger på Wikidata
* (en) Declan McKenna på Twitter Rediger på Wikidata

* Declan McKenna på Twitter Rediger på Wikidata

* (en) Declan McKenna på Facebook Rediger på Wikidata

* (en) Declan McKenna på Instagram Rediger på Wikidata

* (en) Declan McKenna på YouTube Rediger på Wikidata

* Declan McKenna på TikTok Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** BBC Things **·** MusicBrainz **·** Discogs **·** AllMusic
 |